Twee kunstenaars sorg vir groot opgewondenheid | Die Vryburger
Twee kunstenaars sorg vir groot opgewondenheid
September 18, 2012 - Kultuur - 3 comments
Op die koudste aand van hierdie lente, verlede Woensdag, het 'n konsert met Jannie Moolman en Helena Ceronio, 'n stampvol saal getrek. Nie net was al die kaartjies verkoop nie, maar daar moes ook nog stoele ingedra word.
Wat die gebeurtenis beduidend maak was dat die kunstenaars 'n ligte klassieke program aangebied het wat uittreksels uit die opera, operette, musiekblyspele tot by Koos du Plessis ingesluit het. Duidelik is daar 'n behoefte aan hierdie tipe konsert as mense bereid is om in die middel van die week die reën en koue te trotseer om daarna te gaan luister.
Die kunstenaars het nie teleurgestel nie. Beide van hulle het klassieke opleiding en Jannie veral het vir hom naam gemaak met optredes in die destydse TRUK-opera optredes. Helena is egter geen onbekende nie en veral haar optredes vir liefdadigheidsorganisasies en Kerke het haar 'n gewilde en gewaardeerde kunstenaar gemaak.
Dit was interessant om te sien hoe gemaklik hulle van genres verwissel het: Hulle vertolking van die drinklied uit "La Traviata" van Verdi het die regte opera-aanslag gehad. Netso was die immergroen "Lippen Schweigen" uit "Die Vrolike Weduwee" van Lehar met meesleurende schmalz vertol sonder om sentimenteel te wees.
Helena het verstom met die gemak waarmee sy uit die ernstige musiek na 'n briljante vertolking van "Cabaret" oorgeskakel het terwyl Jannie Moolman 'n skreeusnaakse, dog smaakvolle vertolking van sy "Eerste Afrikaanse Lied" op die verhoog gegee het.
Die gemoedelike korswil tussen die twee was pittig en gemaklik en het bygedra om 'n gees van goedige ontspannendheid by die gehoor te skep. In hierdie verband moet die uitstekende klavierbegeleiding van Engelie le Roux ook genoem word wat die kunstenaars deurgaans ferm maar simpatiek ondersteun het.
Die spontane staande ovasie aan die einde van die konsert het duidelik 'n boodskap gestuur dat klassieke musiek gehoor en ondersteun sal word.
3 thoughts on "Twee kunstenaars sorg vir groot opgewondenheid"
Vaandrig September 18, 2012 at 2:20 pm
Ek het die voorreg gehad om die konsert by te woon. Dit was voorwaar besonder bevredigend om op so 'n wyse te ervaar dat hierdie deel van ons kultuur-erfenis nie dood is nie en dat dit op so 'n smaakvolle en kunssinnige wyse in 'n ontspanne atmosfeer aan die gehoor oorgedra is.
Na die konsert het ek opmerkings gehoor soos " dit was nou regtig 'n heerlike belewenis" en "dit was 'n emosioneel-opheffende ervaring".
Geluk aan die twee kunstenaars. Sterkte en sukses met julle loopbane vorentoe. Mag daar meer sulke optredes wees.
Stoffel September 20, 2012 at 7:49 am
Ons het 'n aantal weke gelede in Die Vryburger gelees van die konsert wat op hande was en besluit om te gaan. Was gelukkig genoeg om nog kaartjies te kon kry.
Wat 'n heerlike ervaring was dit nie. Die kunstenaars was smaakvol en gepas gekleed en het in suiwer Afrikaans met die gehoor gepraat wanneer hulle anders as deur sang met die gehoor gekommunikeer het.
Die sang en vertolkings was uit die boonste rakke. Dit is miskien die punt – hulle het vertolk en nie net gesing nie, hulle harte was daarin.
Die feit dat hulle op 'n koue, nat, weeksaand die gehoor so kon meevoer, getuig van hulle talent en onvervalste kuns.
'n Gebalanseerde program het gesorg dat mense met verskillende smake aanklank kon vind.
Sien uit na nog sulke konserte.
HuiB September 20, 2012 at 10:43 pm
Was ook daar en het dit ten seerste geniet. 'n Heerlike, genotvolle en musikaal bevredigende aand.
Die warmte in my hart het gemaak dat ek die koue nie eers gevoel het nie.
Baie dankie aan Jannie Moolman en Helena Ceronio. Julle was skitterend en ek sluit die begeleidster in.